IZVJEŠĆE KOMISIJE

EUROPSKOM PARLAMENTU, VIJEĆU, EUROPSKOJ SREDIŠNJOJ BANCI, EUROPSKOM GOSPODARSKOM I SOCIJALNOM ODBORU I ODBORU REGIJA

Uvođenje eura u Litvi

1.Uvod

Vijeće je 23. srpnja 2014. odlučilo da je Litva ispunila uvjete potrebne za uvođenje eura i da njezino odstupanje od sudjelovanja u jedinstvenoj valuti treba staviti izvan snage s učinkom od 1. siječnja 2015.

Litva je slijedila praksu svih država članica koje su euro usvojile nakon prvog vala prelaska (1999. – 2002.) i primijenila takozvani scenarij prelaska „velikog praska”, tj. novčanice i kovanice eura stekle su na dan uvođenja eura status zakonskog sredstva plaćanja . Dvotjednim razdobljem optjecaja dviju valuta, tijekom kojeg su paralelno bile u optjecaju novčanice i kovanice eura i litavskog litasa, omogućeno je postupno povlačenje gotovine u litasima. Ovaj uspješan prelazak ponovno pokazuje da je, ako je prelazak dobro pripremljen, dovoljno i kratko razdoblje optjecaja dviju valuta . Velika većina Litavaca (86 %) ocijenila je da je prelazak protekao glatko i učinkovito .

Nadovezujući se na dva izvješća Komisije o praktičnim pripremama prelaska na euro u Litvi , u ovom se izvješću pokrivaju najvažniji aspekti postupka prelaska iz naknadne perspektive, stavljajući pritom naglasak na pripreme za prelazak na gotovinu u eurima, razdoblje optjecaja dviju valuta, mjere poduzete radi sprečavanja zlouporabe u određivanju cijena i pogrešne percepcije cijena, kretanje cijena i percepcije te komunikaciju s javnosti o euru. U izvješću se, gdje je to primjenjivo, utvrđuju i preporuke Komisije o drugim mogućim mjerama koje litavska nadležna tijela trebaju poduzeti te se donose zaključci koji mogu biti od koristi za buduće prelaske.

2.Prelazak

2.1.Pripreme za prelazak na gotovinu

Prelazak na gotovinu u eurima vjerojatno je najuočljivija komponenta postupka prelaska na novu valutu jer su u to uključene gotovo sve financijske institucije, poduzeća i građani. Glatka i učinkovita provedba ovog procesa ovisi o dostatnoj opskrbi svih uključenih strana gotovinom u eurima, kao i o kvalitetnoj pripremi banaka i poduzeća za veliku dodatnu količinu posla.

Nakon javnog natječaja u Litavskoj kovnici proizvedeno je 370 milijuna kovanica eura s litavskim naličjem. Oko 132 milijuna novčanica eura različitih apoena posuđeno je od Deutsche Bundesbank.

Prije kraja 2014. banke i poduzeća redom su opskrbljivane gotovinom u eurima. Predopskrba kreditnih institucija započela je 1. listopada 2014. za kovanice eura i 1. studenoga 2014. za novčanice eura. Redovna posredna predopskrba velikih klijenata poslovnih banaka započela je 1. prosinca 2014., a manji korporativni klijenti opskrbljeni su gotovinom u eurima putem pojednostavljene posredne predopskrbe do kraja prosinca 2014. Ukupna vrijednost novčanica i kovanica eura isporučenih predopskrbom iznosila je 622 milijuna EUR.

Od 1. prosinca 2014. za prodaju je bilo dostupno 900 000 početnih kompleta kovanica eura s kombinacijom svih apoena litavskih kovanica eura (vrijednost: 11,59 EUR po kompletu) putem 343 poslovnice poslovnih banaka, 330 poštanskih ureda i tri šaltera Banke Litve. Potražnja za početnim kompletima bila je velika. Do 14. prosinca 2014. prodano je 640 000 od 900 000 početnih kompleta, a 1. siječnja 2015. gotovo svi početni kompleti za građane bili su prodani. Nadalje, za trgovce na malo pripremljene su dvije različite vrste posebnih početnih kompleta (60 000 kompleta od 111 EUR i 50 000 kompleta od 200 EUR).

Imajući u vidu povećani sigurnosni rizik, izrađen je sigurnosni akcijski plan koji je obuhvaćao mjere poboljšanja sigurnosti u sektoru prijevoza gotovine tijekom postupka prelaska, tj. namjensku izobrazbu pruženu policijskim službenicima. Izrađen je i akcijski plan za slučaj nepovoljnih vremenskih uvjeta.

Osobito posljednjih dana prosinca 2014., poslovne banke i poštanski uredi morali su rukovati iznimno velikim količinama gotovine. Kako bi se olakšala logistika povlačenja kovanica litasa, poduzeća za prijevoz gotovine i poslovne banke opskrbljene su standardnim pokretnim spremnicima za prikupljanje, pohranu i prijevoz kovanica.

Neke poslovne banke povećale su broj zaposlenika u poslovnicama kako bi olakšale obavljanje gotovinskih transakcija i/ili otvorile dodatne šaltere krajem 2014. i tijekom prvih dana nakon dana uvođenja eura. Budući da je uobičajeno radno vrijeme poslovnica banaka u Litvi razmjerno dugo, nije bilo predviđeno produljenje radnog vremena svih poslovnica tijekom prelaska na euro. Bez obzira na to, devet poslovnih banaka produljilo je radno vrijeme svojih jedinica za pružanje usluga korisnicima krajem 2014. i početkom 2015. Poslovne banke neograničeno će pružati usluge zamjene gotovine do 30. lipnja 2015., a u oko 90 poslovnica banaka do 31. prosinca 2015.

Od kraja rujna 2014. Banka Litve ponudila je osobama koje rukuju gotovinom i računovođama opću obuku o gotovini u eurima i posebnu obuku o njezinim sigurnosnim obilježjima. Obuku su u prvom redu pohađali trgovci na malo i službenici poštanskih ureda („obuka za voditelje obuke”). Banke su svojim službenicima osigurale posebnu obuku o općim načelima uvođenja eura i njegovim posljedicama za bankarske usluge te dostupnosti bankarskih usluga oko dana uvođenja eura.

Kako bi poboljšala pristup zamjeni gotovine, osobito u ruralnim područjima, Litavska pošta odigrala je aktivnu ulogu u prelasku na gotovinu u eurima pružajući usluge zamjene gotovine građanima u 330 poštanskih ureda.

Prema istraživanju Komisije provedenom krajem prosinca 2014., velik broj Litavaca već je prije prelaska posjedovao gotovinu u eurima: 44 % ih je imalo novčanice eura (56 % s putovanja u inozemstvo, 35 % od zamjene u litavskim bankama), a 46 % ih je imalo kovanice eura (62 % s putovanja u inozemstvo i 31 % iz početnog kompleta).